ສຫລ ກັງວົນ ກ່ຽວກັບ ອັນທີ່ອາດເປັນໄດ້ ວ່າ ຣັດເຊຍ ຂາຍລູກສອນໄຟ ໃຫ້ອີຣ່ານ
ລັດຖະບານທ່ານ​ໂອ​ບາ​ມາ ສະ​ແດງ​ຄວາມ​ກັງວົນ ຫຼັງຈາກ​ທີ່​ ປະທານາທິບໍດີ Vladimir Putin ​ໄດ້​ຍົກ​ເ​ລີກ ການ​ຫ້າມ​ສະ​ໜອງ ລະບົບ​ລູກ​ສອນ​ໄຟ ໃຫ້​ແກ່​ສາ​ທາ​ລະນະ​ລັດ​ອິສລາມ.
ລັດຖະບານທ່ານໂອບາມາ ສະແດງຄວາມກັງວົນ ໃນວັນຈັນ ວານນີ້ ກ່ຽວກັບອັນທີ່ເປັນໄປໄດ້ ຂອງການຂາຍລະບົບປ້ອງກັນ ທາງອາກາດ ທີ່ທັນສະໄໝ ລຸ້ນ S-300 ຂອງຣັດເຊຍ ໃຫ້ແກ່ອີຣ່ານ ຫຼັງຈາກທີ່ປະທານາທິບໍດີ Vladimir Putin ໄດ້ຍົກເລີກການຫ້າມ ສະໜອງລະບົບລູກສອນໄຟ ທີ່ຍິງຈາກພາກພື້ນດິນຫາອາກາດ ທີ່ກ້າວໜ້າ ໃຫ້ແກ່ສາທາລະນະລັດອິສລາມ ໂຄສົກທຳນຽບຂາວ ທ່ານ Josh Earnest ກ່າວວ່າ ລັດຖະບານ ໄດ້ສະແດງການຄັດຄ້ານຂອງຕົນ ໃຫ້ຮັບຮູ້ໄປແລ້ວ ຕໍ່ອັນທີ່ເປັນ ໄປໄດ້ ຂອງການຂາຍ S-300 ຂອງຣັດເຊຍ ໃຫ້ແກ່ອີຣ່ານ ນັ້ນ ແລະ ວ່າລັດຖະມົນຕີຕ່າງປະເທດ John Kerry  ກັບ ລັດຖະມົນຕີ ຕ່າງປະເທດຣັດເຊຍ ທ່ານ Sergei Lavrov ທ່ານ Earnest ກ່າວອີກວ່າ ຣັດເຊຍເຂົ້າໃຈດີທີ່ວ່າ ສະຫະລັດ ເອົາຈິງເອົາຈັງນຳເລື້ອງ ຄວາມປອດໄພ ແລະ ຄວາມໝັ້ນຄົງ ຂອງບັນດາພັນທະມິດຂອງຕົນ ໃນຂົງເຂດນັ້ນ ເມື່ອຕອນເຊົ້າວັນຈັນວານນີ້ ເວັບໄຊຂອງວັງ Kremlin ໄດລາຍງານວ່າ ທ່ານ ປູຕິນ ໄດ້ ລົງນາມໃນດຳລັດສະບັບນຶ່ງ ວ່າດ້ວຍການຍົກເລີກ ຫ້າມສະໜອງ ຕໍ່ອີຣ່ານດ້ວຍ S-300 ມົສກູ ໄດ້ລົງນາມ ໃນສັນຍາສະບັບນຶ່ງ ມູນຄ່າ 800 ລ້ານດອນລາ ຜ່ານມາໃນປີ 2007 ເພື່ອສະໜອງໃຫ້ Tehran ດ້ວຍ S-300 ຫ້າເຄື່ອງ ເຖິງຢ່າງໃດກໍຕາມ ຣັດເຊຍ ໄດ້ໂຈະ ສັນຍາດັ່ງກ່າວໄວ້ ເປັນເວລາ 3 ປີ ຕໍ່ມາ ຫຼັງຈາກທີ່ ສະພາຄວາມໝັ້ນຄົງ ອົງການສະຫະ ປະຊາຊາດ ໄດ້ວາງມາດຕະການລົງໂທດຕ່າງໆ ຕໍ່ອີຣ່ານ